จังหวัดเชียงใหม่ ผ่อนคลายบางมาตรการป้องกันควบคุมโรคโควิด–19
นายกนก ศรีวิชัยนันท์ ปลัดจังหวัดเชียงใหม่ เปิดเผยว่า ปัจจุบันสถานการณ์การระบาดของโรคติดเชื้อโควิด–19  ในภาพรวมของประเทศเริ่มลดลง ด้านคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19) ได้มีมติให้ผ่อนคลายบางมาตรการลง เพื่อลดผลกระทบต่อการประกอบกิจกรรมอันจำเป็นต่อการดำรงชีวิตและการประกอบอาชีพของประชาชน โดยให้คงมาตรการการเฝ้าระวังและควบคุมการแพร่ระบาดของโรคโควิด–19  ให้มีประสิทธิภาพและเป็นไปอย่างเหมาะสมกับสถานการณ์ในการนี้ คณะกรรมการโรคติดต่อจังหวัดเชียงใหม่ จึงมีมติออกคำสั่งที่ 127 / 2564 เรื่อง มาตรการควบคุมโรคโควิด–19  แบบบูรณาการ  โดยให้ยกเลิกคำสั่งคณะกรรมการโรคติดต่อจังหวัดเชียงใหม่ ที่ 84 / 2564 เรื่อง มาตรการควบคุมโรคโควิด–19  แบบบูรณาการ ลงวันที่ 19 กรกฎาคม 2564 คำสั่งที่ 127 / 2564 มีสาระสำคัญ ประกอบด้วย ร้านจำหน่ายอาหารหรือเครื่องดื่ม ให้บริโภคอาหารและเครื่องดื่มในร้านได้ไม่เกินเวลา 23.00 น. หลังจากนั้น สามารถจำหน่ายได้โดยให้นำไปบริโภคที่อื่นเท่านั้น โดยห้ามการบริโภคสุราหรือเครื่องดื่มที่มีแอลกอฮอล์ในร้านและพื้นที่ต่อเนื่องตลอดเวลาที่เปิดให้บริการ สำหรับการจำหน่ายเครื่องดื่มแอลกอฮอล์ในพื้นที่จังหวัดเชียงใหม่ ให้จำหน่ายได้ระหว่างเวลา 11.00 น.- 14.00 น. และเวลา 17.00 น.- 21.00 น. ในส่วนของห้างสรรพสินค้า ศูนย์การค้า คอมมูนิตี้มอลล์ หรือสถานประกอบการอื่นที่มีลักษณะคล้ายกัน ให้เปิดดำเนินการได้ตามเวลาปกติของสถานที่นั้นๆ โดยให้จำกัดจำนวนผู้ใช้บริการ งดเว้นการจัดกิจกรรมส่งเสริมการขาย ส่วนที่เป็นตู้เกม เครื่องเล่น ร้านเกมและสวนสนุกยังคงงดการให้บริการ สนามกีฬา สถานที่เพื่อการออกกำลังกาย ยิม ฟิตเนส สามารถเปิดให้บริการได้ ไม่เกินเวลา 21.00 น. โดยให้จำกัดจำนวนผู้ใช้บริการ (1 คนต่อพื้นที่ 4 ตารางเมตร) โดยสามารถจัดการแข่งขันกีฬาได้ โดยจำกัดจำนวนผู้ชม และต้องปฏิบัติตามมาตรการป้องกันโรคที่ทางราชการกำหนดอย่างเคร่งครัด ผู้ใดฝ่าฝืน มีโทษปรับไม่เกิน 20,000 บาท ตามมาตรา 51 แห่งพระราชบัญญัติโรคติดต่อ  พ.ศ. 2558 มีผลบังคับใช้ตั้งแต่วันที่ 1 กันยายน 2564 จนกว่าจะมีคำสั่งเปลี่ยนแปลง